Sergio Pérez si trúfa na zisk titulu v roku 2022
Slavomír Dzuričko
4. novembra 2021, 09:52
Tímový kolega Maxa Verstappena, mexický pretekár Sergio Pérez, prinášal po svojom príchode do Red Bullu mierne nekonzistentné výkony. Napriek tomu, Mexičan je aktuálne štvrtý v priebežnom rebríčku jazdcov a pre budúci rok si trúfa dokonca aj na súboj o titul.
"Od Maxa (Verstappena) som sa naučil, ako od začiatku až do konca viesť auto na limit. Myslím si, že dnes je jediným jazdcom, ktorý má túto kapacitu," nešetril slovami chvály Pérez.
"Chcem sa stať majstrom sveta. Je to môj sen a chcem to dosiahnuť s Red Bullom a myslím si, že budúci rok sa mi to naozaj podarí," odvážne vyhlásil dnes už 31-ročný pretekár. "Preto som tu."
Pérezove tohtoročné snahy o zisk titulu už pravdepodobne skončili a ako on sám hovorí, vo zvyšku sezóny sa chce sústrediť na pomoc svojmu tímovému kolegovi Maxovi Verstappenovi. Ten je aktuálne prvý a má náskok dvanástich bodov pred Lewisom Hamiltonom. Checo chce takisto pomôcť tímu Red Bull k zisku konštruktérskeho titulu.
"Vždy hľadám to najlepšie pre tím," povedal Sergio "Checo" Pérez. "Max bojuje o titul šampióna a všetci ho musíme podporovať. Bojujeme aj o titul konštruktérov a každý bod je kľúčom k jeho dosiahnutiu."
Pri Pérezovi nemôže chýbať ani jeho sen o víťazstve na domácej veľkej cene, teda v Mexiku. Tá je v tohtoročnom kalendári na pláne už o niekoľko dní, konkrétne v nedeľu, 7. novembra 2021.
"Je to to najmenej, čo si moja krajina zaslúži," dodal mexický pretekár. "Vždy som mal úžasnú podporu, a to bez ohľadu na to, kde som (pôsobil), a som za to veľmi vďačný. Teraz dúfam, že v nedeľu vyhrám."
"Ideme s naším najsilnejším prítlakom, tak ako sme to urobili v Monaku. Trať je veľmi náročná kvôli nadmorskej výške – kľúčové sú najmä brzdy a chladenie motora," zhodnotil Pérez nadchádzajúcu veľkú cenu. "Bude to veľmi náročný okruh."